
БЪДЕЩЕТО НА ИКОНОМИЧЕСКИЯ РАСТЕЖ: СМЯНА НА ПАРАДИГМАТА


В началото на тази година Световният икономически форум в Давос представи своя първи доклад по темата за икономическия растеж и неговите нови измерения[footnoteRef:1]. Това се случи след няколкогодишно прекъсване в разработването на редовните годишни доклади на Форума за конкурентоспособността на над сто икономики по света. Началото на тази дейност датира от далечната 1979 година. България е включена в престижната класация през 1999 г. благодарение на усилията на Центъра за икономическо развитие. Оттогава и досега, Центърът е официален партньор на Световния икономически форум и редовно предоставя данни за България. Също така финансира и провежда ежегодните бизнес анкети за целите на докладите за конкурентоспособността. Последният подобен доклад беше представен през 2019 г. като за подготовката му бяха използувани информация и данни от социологически изследвания сред бизнеса, проведени през 2018 г. Следващият доклад съвпадна по време с пандемията от КОВИД и беше посветен на тенденциите в глобалната икономика през последното десетилетие с акцент върху конкурентоспособността. В него за първи път не се съдържат данни за развитието на отделните икономики и традиционните класации между участващите в доклада страни. [1:  The Future of Growth Report 2024. https://www.weforum.org/publications/the-future-of-growth-report/] 

Освен да партнира на Световния икономически форум, Центърът за икономическо развитие се старае надлежно и навременно да информира българската експертна общност за последните развития в областта на конкурентоспособността и икономическия растеж, свързани с Давос. В този смисъл настоящата година е особено важна защото експертите на Световния икономически форум поставят началото на нов цикъл в изследванията и анализите на икономическия растеж и неговите перспективи в глобален мащаб. На вниманието на световните лидери, академичните изследователи и медиите е предложен съвършено нов доклад, третиращ количествените и качествените параметри на икономическия растеж по света, стъпвайки на най-добрите постижения от изминалите години. България отново намира място в този доклад и има прекрасната възможност да се възползува от знанието и опита на висококвалифицираните анализатори на Световния икономически форум. 
По-надолу Центърът за икономическо развитие представя кратък сравнителен анализ на досегашната методология за оценка на конкурентоспособността и новата теоретична рамка за анализ на икономическия растеж, основните моменти на новата методология, някои основни резултати в глобален план и за България.
Отправната точка за промяната в подхода на Световния икономически форум е тенденцията към забавяне на икономическия растеж в глобален мащаб в десетгодишния период преди пандемията от КОВИД в сравнение с предходните десетилетия. Не особено впечатляващи са и данните за икономическия растеж в годините на  възстановяването на световната икономика след пандемията. Темповете на икономически растеж през 2023 г. /паритет на покупателната сила/ повсеместно са под 4 на сто. През периода 2018 – 2023 г. брутният вътрешен продукт на икономиките с най-високи доходи на глава от населението /класификация на Световната банка и ООН, паритет на покупателната сила/ е нараствал средногодишно с 1,4 на сто, с 2,2 на сто – за икономиките със средно високи доходи, с 3,1 на сто – за икономиките със средно ниски доходи и съответно с 3,1 на сто в икономиките с най-ниски доходи на глава от населението. Тези данни се отнасят само до държавите, включени в най-новия доклад на Световния икономически форум.
Промяната в методологията се свързва най-вече с по-широкото разбиране за икономическия растеж, особено в частта за качествените му аспекти. С тази методология се прави опит да се излезе от тесните рамки на конвенционалното разбиране за икономическия растеж като предпоставка за просперитет на нациите. Амбицията на експертите на Световния икономически форум е да проучат и анализират най-дълбоката същност на икономическия растеж и неговите качествени характеристики. Смяната на парадигмата означава и да се потърси синергия с глобалните и националните приоритети. Това ще рече в търсенето на по-висок икономически растеж да се обръща също толкова внимание на съгласуването му с най-важните икономически, социални и екологични приоритети на съвременността.
Тазгодишният доклад на Световния икономически форум за първи път въвежда нов подход в разбирането за икономическия растеж с отчитане на множество негови измерения – както количествени, така и качествени. Амбицията на авторите на доклада е да покажат как следва да се търси баланс между различните приоритети, а не те да се обобщават в един единствен показател. Подходът се основава на четири стълба, които представят качествените характеристики на икономическия растеж. Те са както следва: Иновативност (Innovativeness), Включеност (Inclusiveness), Екологична устойчивост (Sustainability) и Приспособимост към кризи и шокове (Resilience). В изследването за 2024 г. са включени 107 страни.
Втората съществена особеност и разлика в сравнение с предходни години е отсъствието на подреждане на отделните икономики съгласно предварително зададени критерии. Този подход беше характерен за докладите за глобалната конкурентоспособност до 2019 г. Според авторите на Доклада за бъдещето на икономическия растеж, класирането на държавите дава добри възможности за фокусиране на икономическите политики, но в същото време отклонява вниманието на взимащите решения от същината на икономическия растеж като се плъзга повече по повърхността на сравненията с други държави – независимо дали те са със сходни характеристики или конкуренти. 
Новата концептуална рамка на Доклада за бъдещето на икономическия растеж има амбицията да допринесе за смяна на парадигмата за оценка и анализ на икономическия растеж. Тя използува подход с множество измерения като се фокусира върху качествения и балансиран икономически растеж. В допълнение експертите предлагат да се оцени също така доколко икономическият растеж е в съответствие с по-широките глобални и национални цели и приоритети.
	В доклада са представени четири характеристики на икономическия растеж, които го определят като балансиран. Те са вече посочените по-горе Иновативност, Включеност, Екологична устойчивост и Приспособимост към кризи и шокове. В съответствие с това е оценено и представянето на всичките 107 държави, включени в доклада. Целта е да се предложи на вниманието на експертната общност и взимащите решения в икономиката прозрачен и холистичен подход за приоритизиране на тези характеристики в стремежа към постигането на по-висок икономически растеж. Авторите на доклада са далеч от мисълта, че това са единствените важни характеристики на растежа и че те са еднакво важни за различните държави. Те си поставят за цел по-скоро да обвържат количествените и качествените аспекти на икономическия растеж като се даде възможност те да бъдат адекватно оценени и съотнесени едни към други.
	Отправната точка на авторите на Доклада е събирането на информация за три количествени аспекта на икономическия растеж. За всяка страна са представени данните за следните показатели: БВП на глава от населението /2023, паритет на покупателната способност/, растеж на БВП /средно за периода 2018-2023/ и растеж на БВП на глава от населението /средно за периода 2018-2023/. Без претенции за изчерпателност и методологическо съвършенство тези показатели очертават траекторията на икономическия растеж на съответната страна за период от пет години.
	Следват четирите качествени характеристики на икономическия растеж. За всяка от тях са предложени набор от под-показатели /компоненти/ като всеки от тях получава индивидуална оценка по съответна скала в зависимост от спецификата си. Общият брой на под-показателите е 88 като на всяка област се падат между 18 и 25. Накрая, на основата на агрегиране на оценките всяка от четирите качествени характеристики е оценена по скала от 0 до 100 /оценка 100 би получила хипотетично държава, която по всички под-показатели е получила максимална оценка/.
	Под „иновативност“ следва да се разбира степента, в която икономическият растеж се основава и генерира в резултат от нови технологични, социални, институционални и организационни развития. За илюстрация средната оценка по този показател за цялата съвкупност от държави е 45.2, а за България – 47.02.
	„Включеност“ отразява степента, в която всички заинтересовани участници могат да се възползуват от благата на икономическия растеж и създаваните от него възможности. Оценка за цялата съвкупност – 55.9, България – 64.49.
	„Екологичната устойчивост“ има за цел да оцени екологичния отпечатък на икономическия растеж и дали той се вмества в разумни граници. Средна за съвкупността оценка – 46.8, България – 44.91.
	Накрая, „Приспособимост към кризи и шокове“ съдържа идеята за устойчивостта на системата и способността й за справяне с кризи и шокове. Глобална оценка – 52.8, България – 54.43.
	Групата на държавите със средно високи доходи, към която се числи и България, демонстрира растеж с акцент върху включеността /54.8/ и приспособимостта към шокове и кризи /50.0/. Незадоволителни остават средните оценки за иновативността /39.3/ и екологичната устойчивост /44.0/. Това са и областите, които изискват повишено внимание при формиране на бъдещите политики за икономически растеж. За съжаление, България е единствената страна членка на ЕС, попадаща в тази група държави.
	Новата концепция на Световния икономически форум за икономическия растеж съдържа и групирането на държавите в седем архетипни модела на икономически растеж. Определянето им се основава както на количествените показатели така и на качествените характеристики. Във всяка група /някои имат и под-групи/ са включени държави, чиито икономики имат сходни характеристики. Те може да се дължат на политиките, провеждани досега. Тези сходства може да подсказват и бъдещи сходни тенденции, които да допускат синергия между различните политики така и да налагат необходимостта от компромиси в името на едни или други цели. 
	 България е включена в Архетип Д, подтип 2. Държавите в тази група поддържат сравнително висок икономически растеж /БВП на глава от населението 4.8% за периода 2018-2023/ и са ориентирани към по-висока иновативност, включеност и приспособимост към шокове и кризи. За пример в същата подгрупа попадат още Армения, Грузия, Ирландия и Сърбия. Всички страни в тази група имат оценка за включеност от 50 и нагоре. Това се дължи на достъпа до чиста вода, храна, транспорт, електричество и ИКТ. Не така стоят нещата с достъпа до финансови услуги. Неравенството в доходите и богатството също е предизвикателство. За всички държави в Архетип Д е характерно изоставане що се касае до иновативността. Показателите за  разходи за научни изследвания, заявки за патенти и публикации в научни издания са само някои примери.
	В Доклада се съдържат подробни профили на всички 107 държави и изчерпателна информация за оценките по всички компоненти и характеристики на икономическия растеж.[footnoteRef:2] [2:  WEF_Future_of_Growth_Report_2024, pp.36-251] 

	През следващите две години Световният икономически форум ще разгърне амбициозна инициатива с цел да се стимулират дискусиите и очертаят адекватни политики, насочени към ускорен и балансиран икономически растеж. Всяка държава следва свой собствен модел на икономическо развитие. В същото време авторите на доклада се надяват, че Докладът ще допринесе за по-доброто разбиране и на глобалните процеси. 
[bookmark: _GoBack]Без съмнение, икономическият растеж е най-важното условие за повишаване благосъстоянието на нациите. Само той обаче не е достатъчен. Особено ако е неравномерно разпределен, податлив на кризи и екологично несъобразен. Време е да се обърне по-голямо внимание на средно- и дългосрочните цели и приоритети.

	 

